Grootkop in goudmynbedryf gevonnisArgieffoto (Foto: Csaba Nagy/Pixabay) Andries Greyvenstein (37), ŉ gesiene figuur in die goudraffineringsbedryf in Gauteng, is Dinsdag saam met Quinton Hendriks (36), Morne Botha (50) en Johan van der Linden (53) gevonnis vir die onwettige handel dryf en onwettige besit van onbewerkte edelmetale. Kapt. Tlangelani Rikhotso, woordvoerder van die direktoraat vir prioriteitsmisdaadondersoeke (die Valke), het gesê die vier mans het in die Palm Ridge-streekhof verskyn. “Die vier beskuldigdes is in Primrose in hegtenis geneem tydens ŉ klandestiene operasie ná hulle met verskeie voorvalle van onwettige aanskaffing van onbewerkte goud verbind is,” het Rikhotso bygevoeg. Greyvenstein is ŉ boete van R150 000 of vyf jaar tronkstraf opgelê, waarvan die helfte vir vyf jaar opgeskort is. Van der Linden moet ŉ boete van R50 000 betaal of vyf jaar tronkstraf uitdien, waarvan R35 000 en drie jaar vir vyf jaar opgeskort is. Hendriks en Botha is elkeen ŉ boete van R50 000 of vyf jaar tronkstraf opgelê wat in sy geheel vir vyf jaar opgeskort is. Maroela Media het vroeër berig Greyvensteyn is die eienaar van Goldkit, ŉ geregistreerde goudraffinadery. Ongeveer R800 000 se kontant en gouddraende materiaal ter waarde van amper R20 miljoen is in hul besit gevind. Die polisie het daarop beslag gelê.